Document ID: 32009D0335

KOMISSION PÄÄTÖS,
tehty 20 päivänä huhtikuuta 2009,
kaivannaisteollisuuden jätehuollosta annetun Euroopan parlamentin ja neuvoston direktiivin 2006/21/EY mukaisista rahoitusvakuuden asettamista koskevista teknisistä suuntaviivoista
(tiedoksiannettu numerolla K(2009) 2798)
(2009/335/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kaivannaisteollisuuden jätehuollosta ja direktiivin 2004/35/EY muuttamisesta 15 päivänä maaliskuuta 2006 annetun Euroopan parlamentin ja neuvoston direktiivin 2006/21/EY (1) ja erityisesti sen 22 artiklan 1 kohdan c alakohdan,
sekä katsoo seuraavaa:
(1)
Jotta voidaan varmistaa, että kaikki jäsenvaltiot soveltavat samanlaista lähestymistapaa asetettaessa direktiivin 2006/21/EY 14 artiklassa tarkoitettua rahoitusvakuutta, olisi määriteltävä rahoitusvakuuden laskemiseen sovellettavat yhteiset vähimmäisperusteet, erityisesti huomioon otettavien tietojen sekä rahoitusvakuuden laskentamenetelmän osalta.
(2)
Tässä päätöksessä säädetyt toimenpiteet ovat direktiivin 2006/21/EY 23 artiklan 2 kohdalla perustetun komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
1. Jäsenvaltioiden ja toimivaltaisten viranomaisten on käytettävä direktiivin 2006/21/EY 14 artiklassa tarkoitetun rahoitusvakuuden määrän perusteina seuraavia osatekijöitä:
a)
jätealueen todennäköiset vaikutukset ympäristöön ja ihmisten terveyteen;
b)
kunnostustarpeen arviointi, myös jätealueen tuleva käyttö;
c)
sovellettavat ympäristönormit ja -tavoitteet, myös jätealueen fyysinen vakaus, maaperän ja vesivarojen laatua koskevat vähimmäistavoitteet ja epäpuhtauspäästöjen enimmäisrajat;
d)
ympäristötavoitteiden saavuttamisen edellyttämät tekniset toimenpiteet, erityisesti jätealueen vakauden varmistamiseen ja ympäristövahinkojen rajoittamiseen liittyvät toimenpiteet;
e)
tavoitteiden saavuttamisen edellyttämät toimenpiteet jätealueen käytöstä poistamisen aikana ja sen jälkeen, tarvittaessa myös maan kuunnostaminen, käsittely ja seuranta jätealueen käytöstäpoistamisen jälkeen sekä biologisen monimuotoisuuden palauttamiseen liittyvät toimenpiteet;
f)
vaikutusten ja tarvittavien vaikutuksia lieventävien toimenpiteiden arvioitu aikaskaala;
g)
arvio kustannuksista, joita aiheutuu maan kunnostamisesta, jätealueen käytöstäpoiston aikana ja sen jälkeen toteutettavista toimenpiteistä, myös mahdollisesti käytöstäpoiston jälkeisestä seurannasta tai epäpuhtauksien käsittelystä.
2. Riippumattoman ja soveltuvalla tavalla pätevän kolmannen osapuolen on toteutettava 1 kohdan g alakohdassa tarkoitettu arvio, ja siinä on otettava huomioon jätealueen suunnittelemattoman tai aikaistetun käytöstäpoistamisen mahdollisuus.
2 artikla
Tämä päätös on osoitettu kaikille jäsenvaltioille.
Tehty Brysselissä 20 päivänä huhtikuuta 2009.

Labels: 14
20